text: Pinse-start med uro i nattelivet
  14 maj 2016 kl. 04.47
  Starten på de tre fridage i pinsen havde lokket mange mennesker ud i nattelivet - og i Esbjerg og Kolding måtte politiet gribe ind overfor grupper, der ville spolere festen.
  I Esbjerg generede en gruppe unge i Skolegade de forbipasserende gæster til områdets restaurannter og værtshuse. Kort efter kl. 02,30 blev situatuionen så broget, at forlystelsesstedernes dørmænd bad politiet om hjælp.
  - Den provokerende gruppe overøste kvinder med ukvemsord og hældte øl ud over mænd i håb om at kunne starte slagsmål. Vi anholdt tre og sendte resten væk, så stemningen igen blev god, hvad vores betjente fik meget ros for af de fredelige gæster i nattelivet, siger vagtchef Erik Lindholdt lørdag morgen til TV SYD.
  Senere på natten var det Kolding, der var centrum for uro, hvor Sydøstjyllands Politi måtte i aktion, da dørmænd her også havde svært ved at styre gemytterne - også her provokerede en gruppe unge og forsøgte at skabe slagsmål.  
  - Sidst på natten var roen genoprettet og borgere i Kolding kan nu trygt gå til bageren efter morgenbrød, siger vagtchef Lars Grønlund hos Sydøstjyllands Politi til TV SYD.
  Indsats mod uroskabende gruppe i Esbjerg Midtby. Enkelte anholdt - resten bortvist. Herefter hygge og god stemning i nattelivet. #politidk
  
  